text: Flere kollapser i varmen
  22 juli 2013 kl. 15.32
  På grund af den langvarige sommervarme er dehydrerede patienter begyndt at dukke op på skadestuerne. Det skriver DR Syd.
  - Det vi kan frygte, er, at folk ikke er opmærksomme på at få indtaget væske nok, så man ikke går rundt og kollapser i den her varme, siger Christian Jørgensen, oversygeplejerske på Sydvestjysk Sygehus i Esbjerg til DR Syd.
  Også på skadestuen i Aabenraa oplever man, at den varme sommer betyder flere dehydrerede patienter.
  Det første tegn på dehydrering er tørst. Derefter kommer sløvhed og forøget puls og til sidst bevidstløshed.
  Det er især børn, ældre og svagelige mennesker, der er i risikogruppen, men alle der opholder sig udenfor, bør sørge for at drikke rigeligt og søge skygge, når det er muligt.
  - Husk at drikke vand nok her i sommervarmen - det vil sige mindst 2 liter om dagen. Sådan lyder rådet fra Christian Jørgensen, oversygeplejerske på Sydvestjysk Sygehus i Esbjerg.
  